b'\n_START_ARTICLE_\nManuel Garc\xc3\xada-Castell\xc3\xb3n\n_START_SECTION_\nTraject\xc3\xb2ria\n_START_PARAGRAPH_\n\xc3\x89s el gran de quatre germans. El seu pare, ja difunt, era funcionari del Ministeri d\'Agricultura, destinat a la Delegaci\xc3\xb3 Provincial d\'aquest Ministeri a Valladolid. Va estudiar dret a la Universitat de Salamanca i va ingressar a la carrera judicial el 1977. El 9 d\'agost de 1982 va aprovar les oposicions per passar a l\'Escola Judicial, segons el BOE. Des de llavors ha passat per diversos jutjats, entre els quals es troben, per ordre cronol\xc3\xb2gic, el Jutjat de Primera Inst\xc3\xa0ncia i instrucci\xc3\xb3 de Markina (Biscaia), de Castrogeriz (Burgos), de la Puebla de Sanabria (Zamora) i de Medina del Campo (Valladolid). D\'aqu\xc3\xad va passar pel Jutjat de Vigil\xc3\xa0ncia Penitenci\xc3\xa0ria i instrucci\xc3\xb3 n\xc3\xbamero 1 de Balears, posteriorment al jutjat d\'instrucci\xc3\xb3 n\xc3\xbamero 2 de Valladolid. El 1993 fou nomenat deg\xc3\xa0 dels jutjats de Valladolid. Un dels casos m\xc3\xa9s destacats d\'aquesta \xc3\xa8poca va ser el del conegut com el "violador de l\'ascensor", i un cas de violaci\xc3\xb3 i assassinat d\'una menor a Villal\xc3\xb3n de Campos.\n_START_SECTION_\nAudi\xc3\xa8ncia Nacional\n_START_PARAGRAPH_\nEl 1993 va ser traslladat a l\'Audi\xc3\xa8ncia Nacional, on es va encarregar primer del Jutjat Central d\'Instrucci\xc3\xb3 n\xc3\xbamero 5. En aquest tribunal va comen\xc3\xa7ar donant suport i substituint al llavors titular Baltasar Garz\xc3\xb3n, que havia passat a serveis especials. Posteriorment passaria a treballar al jutjat n\xc3\xbamero tres i el novembre de 1995 esdevindria titular del n\xc3\xbamero 6, c\xc3\xa0rrec que encara ostenta. En aquest per\xc3\xadode va instruir diversos casos destacats, entre els quals destaquen l\'assassinat de Miguel \xc3\x81ngel Blanco, el Cas Banesto, o l\'atemptat contra Jos\xc3\xa9 Mar\xc3\xada Aznar. En aquest darrer cas, la instrucci\xc3\xb3 va ser controvertida, ja que l\'encarregat fiscal va intentar adjudicar certa responsabilitat al Ministeri d\'Interior, del govern de Felipe Gonz\xc3\xa1lez, i va ocultar un informe al jutjat per a no desacreditar les dilig\xc3\xa8ncies que sol\xc2\xb7licitaven sobre la implicaci\xc3\xb3 de Miquel Azurmendi. Garc\xc3\xada-Castell\xc3\xb3n va desestimar totes les peticions. Arran d\'aquest cas va establir certa amistat amb Aznar.\n_START_SECTION_\nPar\xc3\xads\n_START_PARAGRAPH_\nEl 26 de maig del 2000 fou nomenat magistrat d\'enlla\xc3\xa7 davant de les autoritats de la Rep\xc3\xbablica Francesa pel govern de Jos\xc3\xa9 Mar\xc3\xada Aznar, a proposta dels llavors ministres d\'Assumptes Exteriors Josep Piqu\xc3\xa9 i de Just\xc3\xadcia \xc3\x81ngel Acebes. Va passar doncs a  de serveis especials i es va establir a Par\xc3\xads, tot i no parlar b\xc3\xa9 el franc\xc3\xa8s. Mentrestant, el seu jutjat el van gestionar en comissi\xc3\xb3 de serveis Juan del Olmo, Pablo Ruz i Eloy Velasco._NEWLINE_Durant la seva estada a Fran\xc3\xa7a es va incrementar la col\xc2\xb7laboraci\xc3\xb3 amb la judicatura francesa en la lluita contra ETA, aix\xc3\xad com el nombre d\'extradicions de presos d\'ETA i Grapo a Espanya. Tant \xc3\xa9s aix\xc3\xad, que el 2006 va rebre la Medalla de Cavaller de la Legi\xc3\xb3 d\'Honor Francesa, a proposta del govern franc\xc3\xa8s. Va romandre a Fran\xc3\xa7a fins que Alberto Ruiz Gallard\xc3\xb3n, l\'any 2012, el va rellevar per un altre magistrat m\xc3\xa9s conservador: Pablo Gonz\xc3\xa1lez Gonz\xc3\xa1lez.\n_START_SECTION_\nRoma\n_START_PARAGRAPH_\nDespr\xc3\xa9s del seu cessament a Par\xc3\xads, el 2012 va ser recol\xc2\xb7locat a Roma, tamb\xc3\xa9 com a jutge d\'enlla\xc3\xa7, en aquest cas enfront les corresponents autoritats de la Rep\xc3\xbablica Italiana. Del seu pas per Roma se\'n sap ben poc, m\xc3\xa9s enll\xc3\xa0 que viatjava sovint a Madrid per exercir de Secretari de la Comissi\xc3\xb3 Nacional de Coordinaci\xc3\xb3 de la Policia Judicial, i que no sabia parlar itali\xc3\xa0. El 2017 va ser substitu\xc3\xaft pel fiscal Lu\xc3\xads Rodr\xc3\xadguez Sol, fiscal de la inspecci\xc3\xb3 general de l\'Estat.\n_START_SECTION_\nRetorn a l\'Audi\xc3\xa8ncia Nacional\n_START_PARAGRAPH_\nL\'any 2017, als seus 64 anys, decideix tornar a Madrid per reclamar la seva posici\xc3\xb3 titular del jutjat d\'instrucci\xc3\xb3 n\xc3\xbamero 6 en substituci\xc3\xb3 del titular suplent, Eloy Velasco N\xc3\xba\xc3\xb1ez, que va aconseguir un ascens a la Sala d\'Apel\xc2\xb7lacions de l\'Audi\xc3\xa8ncia Nacional, juntament amb Enrique L\xc3\xb3pez. Aquest moviment no va ser exempt de pol\xc3\xa8mica, en produir-se mentre hi havia diversos casos oberts en relaci\xc3\xb3 a diferents dirigents del PP madrileny, pol\xc3\xa8mica incrementada quan es van trobar uns enregistraments on Ignacio Gonz\xc3\xa1lez del PP demanava expl\xc3\xadcitament el retorn de Garc\xc3\xada-Castell\xc3\xb3n per evitar el jutge Velasco.  Diversos periodistes argumenten que el seu retorn a l\'Audi\xc3\xa8ncia Nacional va estar relacionat amb una estrat\xc3\xa8gia del PP davant dels diversos judicis per casos de corrupci\xc3\xb3 en curs (P\xc3\xbanica, Lezo, T\xc3\xa1ndem...) que afecten Aguirre, Gonz\xc3\xa1lez, Cifuentes, entre d\'altres. Dos anys despr\xc3\xa9s, el Tribunal Suprem declararia nuls els nomenaments de Velasco i Enrique L\xc3\xb3pez. _NEWLINE_Com que Garc\xc3\xada-Castell\xc3\xb3n portava molts anys sense exercir, va demanar un refor\xc3\xa7. La Comissi\xc3\xb3 Permanent va acceptar la seva petici\xc3\xb3 i va proposar a Diego de Egea Torr\xc3\xb3n, titular del Jurat d\xe2\x80\x99Instrucci\xc3\xb3 n\xc2\xba 43 de Madrid, per refor\xc3\xa7ar el seu jutjat. De Egea s\'encarrega de parts del Cas Lezo i del Cas T\xc3\xa1ndem, principalment, per\xc3\xb2 el desembre de 2018, per motius personals, demana el reingr\xc3\xa9s al seu jutjat d\'origen de Madrid, i \xc3\xa9s substitu\xc3\xaft per Alejandro Abascal Junquera, qui ja havia sigut jutge de suport d\'Eloy Velasco. Aquest fet va tornar a aixecar pol\xc3\xa8mica i Lesmes va haver de fer servir el seu vot de qualitat per dur a terme els canvis corresponents. Al cap de pocs mesos Garc\xc3\xada-Castell\xc3\xb3n va demanar autoritzaci\xc3\xb3 per compatibilitzar el seu c\xc3\xa0rrec judicial amb la doc\xc3\xa8ncia, per exercir com a tutor a dist\xc3\xa0ncia al Centre Universitari Privat Ram\xc3\xb3n Areces.  _NEWLINE_\xc3\x89s el jutge instructor del cas contra Josep Llu\xc3\xads Alay i dos mossos d\'esquadra que acompanyaven Carles Puigdemont en el moment de la seva detenci\xc3\xb3 a Alemanya._NEWLINE_S\'ha criticat el seu exc\xc3\xa9s de conservadorisme en casos com el Cas P\xc3\xbanica, especialment en relaci\xc3\xb3 amb Esperan\xc3\xa7a Aguirre. El novembre del 2017 va modificar la pres\xc3\xb3 provisional comunicada i sense fian\xc3\xa7a d\xe2\x80\x99Ignacio Gonz\xc3\xa1lez, per la resoluci\xc3\xb3 provisional comunicada i eludible sota una fian\xc3\xa7a de 400.000 \xe2\x82\xac en met\xc3\xa0l\xc2\xb7lic. El maig del 2019 arxiva la causa, entre altres investigats per la compra d\xe2\x80\x99Inassa, d\xe2\x80\x99Ignacio Gonz\xc3\xa1lez Gonz\xc3\xa1lez, Alberto Ruiz-Gallard\xc3\xb3n i tots els seus ex-consellers. _NEWLINE_El 2019 va imputar el BBVA per presumptes delictes de suborn, revelaci\xc3\xb3 de secrets i corrupci\xc3\xb3. El setembre del mateix any va ordenar la detenci\xc3\xb3 de nou independentistes catalans, imputats per delictes de terrorisme, rebel\xc2\xb7li\xc3\xb3 i tinen\xc3\xa7a d\'explosius.'